**ΦΟΡΟΛΟΓΙΑ ΓΙΑ ΤΟ ΕΤΟΣ 2024**

Αγαπητοί συμπολίτες,

Με την παρούσα επιστολή, το Κοινοτικό Συμβούλιο σας ενημερώνει για τις αλλαγές που επέρχονται στις φορολογίες για το έτος 2024, οι οποίες κρίνονται αναγκαίες για τη βιώσιμη λειτουργία των κοινοτικών υπηρεσιών και την κάλυψη ουσιαστικών αναγκών της κοινότητάς μας.

* **Φορολογία Κοινοτικών Υπηρεσιών**

Η φορολογία για τις κοινοτικές υπηρεσίες αυξάνεται για να καλύψει τις αυξανόμενες λειτουργικές δαπάνες της κοινότητας αλλά και τη συντήρηση και ανάπτυξη υποδομών. Βασικός λόγος για τις αυξημένες δαπάνες είναι το κόστος του ηλεκτρικού ρεύματος, το οποίο έχει παρουσιάσει σημαντική άνοδο τα τελευταία χρόνια. Η συνεχής λειτουργία των αντλιών νερού, λόγω της παρατεταμένης ξηρασίας, επιβαρύνει σημαντικά τον προϋπολογισμό της κοινότητας, αυξάνοντας την κατανάλωση ηλεκτρικής ενέργειας πέρα από τις ανάγκες για τον οδικό φωτισμό και τις βασικές υπηρεσίες της κοινότητας.

* **Φορολογία για τις Υπηρεσίες Σκυβάλων και Ανακύκλωσης**

Τα προηγούμενα χρόνια, η φορολογία για τα σκύβαλα και για την ανακύκλωση κάλυπτε μόλις το 60% του συνολικού κόστους συλλογής και διαχείρισης. Αυτό είχε ως αποτέλεσμα το Κοινοτικό Συμβούλιο να επιβαρύνεται οικονομικά για να καλύψει το υπόλοιπο κόστος.

Για το 2024, αποφασίστηκε μια αύξηση στη φορολογία για τα σκύβαλα και για την ανακύκλωση, ώστε να καλύπτεται πλέον το 80% του κόστους. Παρόλο που η αύξηση αυτή δεν εξαλείφει πλήρως το έλλειμμα, είναι ένα σημαντικό βήμα προς τη βιώσιμη διαχείριση των σκυβάλων, διατηρώντας παράλληλα το κόστος για τους κατοίκους σε λογικά επίπεδα.

* **Φόρος Κοιμητηρίου**

To Κοινοτικό Συμβούλιο **σχεδιάζει** την επέκταση του υφιστάμενου κοιμητηρίου σε γειτονικό τεμάχιο. Για την πραγματοποίηση αυτού του έργου, επιβάλλεται για πρώτη φορά ειδικός φόρος κοιμητηρίου ανά νοικοκυριό, ο οποίος θα καλύψει μέρος των εξόδων που απαιτούνται για την πραγματοποίηση του έργου.

 Κατανοούμε ότι οποιαδήποτε αύξηση ή νέα επιβάρυνση μπορεί να δημιουργεί προβληματισμό, αλλά πιστεύουμε ότι αυτές οι ενέργειες είναι αναγκαίες για την ανάπτυξη και την εύρυθμη λειτουργία της κοινότητάς μας. Σας ευχαριστούμε για τη συνεργασία και την κατανόησή σας. Για οποιαδήποτε απορία ή διευκρίνιση, μπορείτε να επικοινωνείτε με το Κοινοτικό Συμβούλιο στο 22852448 ή στο k.s.potami@cytanet.com.cy.

Από το Κοινοτικό Συμβούλιο Ποτάμι

09 Δεκεμβρίου, 2024